Άντελχαϊντ Ποπ

Η Άντελχαϊντ Ποπ (Adelheid Popp, το γένος Dworschak, 11 Φεβρουαρίου 1869 – 7 Μαρτίου 1939) ήταν Αυστριακή φεμινίστρια και σοσιαλίστρια που εργάστηκε ως δημοσιογράφος και πολιτικός.

 Η ζωή της 
Η Άντελχαϊντ Ντβόρσακ γεννήθηκε το 1869 σε εργατική οικογένεια στο Ίντσερσντορφ της Αυστρίας. Ήταν η μικρότερη από 15 παιδιά από τα οποία επιβίωσαν μόλις 5. Η παιδική της ζωή ήταν ταραγμένη γιατί ο πατέρας της ήταν ένας κακοποιητικός αλκοολικός που πέθανε όταν εκείνη ήταν έξι ετών. Δεν κατάφερε να πάει στο σχολείο παρά μόνο μέχρι την ηλικία των 10 ετών οπότε και αναγκάστηκε να το εγκαταλείψει λόγω οικογενειακών προβλημάτων. Εργάστηκε για λίγο σαν υπηρέτρια, σαν βοηθός ράφτρας όπου έραβε μαντήλια και τελικά σαν εργάτρια σε εργοστάσιο. Σε πολλές περιπτώσεις η Ντβόρσακ έπεσε θύμα εκμετάλλευσης ή σεξουαλικής παρενόχλησης.

Στα μέσα της δεκαετίας του 1880 η Ντβόρσακ έδειξε ενδιαφέρον για την πολιτική. Ένας φίλος του αδερφού της την εισήγαγε στο εργατικό σοσιαλιστικό κίνημα και τις σοσιαλδημοκρατικές εφημερίδες και βιβλία. Τότε διάβασε γιια την παγκοσμιότητα της φτώχειας ως αποτέλεσμα μιας άδικης κοινωνίας. Το 1889 παρακολούθησε την πρώτη συνάντηση του Εργατικού Σοσιαλδημοκρατικού Κόμματος με τον αδερφό της. Ήταν η μοναδική γυναίκα στη συνάντηση. 

Το 1891 έγινε εκπρόσωπος του κόμματος. Την ίδια χρονιά έγινε μέλος (ή κατά ορισμένους συνίδρυσε) το Working Women's Educational Association όπου έβγαλε και τον πρώτο της λόγο για της συνθήκες εργασίας των γυναικών και την ανάγκη εκπαίδευσής τους, ένας λόγος που προκάλεσε μεγάλο ενθουσιασμό. Το 1892 έγινε η κύρια εκδότρια της γυναικείας σοσιαλιστικής εφημερίδας Die Arbeiterinnenzeitung και το 1893 εμφανίστηκε στο Συνέδριο Διεθνών Σοσιαλιστών Εργατών. Η Ντβόρσακ είχε πια αποκτήσει τη φήμη παιδιού-θαύματος και είχε κερδίσει τον θαυμασμό επιφανών σοσιαλιστών όπως ο Βίκτορ Άντλερ, ο Ογκούστ Μπεμπλ και ο Φρίντριχ Ένγκελς. Η Ντβόρσακ οργάνωσε επίσης την πρώτη απεργία των εργατριών ενδυμάτων στη Βιέννη. 

Το 1894 η Ντβόρσακ παντρεύτηκε τον γραμματέα του κόμματος Ιούλιο Ποπ και πήρε το επίθετό του. Μαζί του έκανε δυο γιους οι οποίοι όμως πέθαναν νωρίς, ο ένας στον Πρώτο Παγκόσμιο Πόλεμο και ο δεύτερος από φυματίωση. 

Το 1898 η Άντελχαϊντ Ποπ έγινε μέλος της Frauenreichskomitee (Εθνική Επιτροπή Γυναικών). Άσκησε κριτική στους συνδικαλιστές που ζητούσαν να γίνονται μέλη στις οργανώσεις γυναικών μόνο μέλη ενώσεων καθώς γενικά οι εργατικές ενώσεις δεν δέχονταν γυναίκες ως μέλη και επειδή οι περισσότερες γυναίκες εργάζονταν στον τομέα των οικιακών υπηρεσιών που δεν είχε εργατική ένωση.

Το 1902 ο σύζυγός της πέθανε. 

Το 1904 η Ποπ εκλέχθηκε στην εκτελεστική επιτροπή του κόμματος, μια θέση που κράτησε μέχρι το 1933."Popp, Adelheid (1869–1939)." Dictionary of Women Worldwide: 25,000 Women Through the Ages, edited by Anne Commire and Deborah Klezmer, vol. 2, Yorkin Publications, 2007, p. 1531. Υπό την ηγεσία της το αυστριακό σοσιαλιστικό γυναικείο κίνημα έγινε ένα από τα μεγαλύτερα στη Διεθνή.

Το 1918 εκλέχθηκε στο δημοτικό συμβούλιο της Βιέννης και το 1919 στο αυστριακό κοινοβούλιο όπου έγινε η πρώτη γυναίκα που μίλησε στο κοινοβούλιο. Εκεί εργάστηκε για να προωθήσει την κοινωνική πολιτική, ειδικά όσον αφορά στις γυναίκες. Πρότεινε νομοσχέδια που περιόριζαν την απεριόριστη ισχύ του άντρα στην οικογένεια και αγωνίστηκε για τη νομιμοποίηση της έκτρωσης και της ίσης αμοιβής. 

Στις αρχές της δεκαετίας του 1930 παραιτήθηκε από το κοινοβούλιο και στις 7 Μαΐου 1939 πέθανε από εγκεφαλικό στη Βιέννη.

Η Άντελχαϊντ Ποπ αναφέρεται στο έργο της Τζούντι Σικάγο «Το Δείπνο».

 Παραπομπές 

Εξωτερικοί σύνδεσμοι


Κατηγορία:Αυστριακοί φεμινιστές
Κατηγορία:Αυστριακοί σοσιαλιστές
Κατηγορία:Αυστριακοί δημοσιογράφοι
Κατηγορία:Αυστριακοί πολιτικοί